สื่อต่างชาติให้ความสนใจเข้ารับบริการนวดไทย ภายในงานประชุมเอปควันแรกคึกคัก
นายสุชาติ ชมกลิ่น รัฐมนตรีว่าการกระทรวงแรงงาน เปิดเผยว่า ประเทศไทยได้รับเกียรติให้เป็นเจ้าภาพการประชุมความร่วมมือทางเศรษฐกิจในภูมิภาคเอเชีย-แปซิฟิก หรือ เอเปค 2022 และการประชุมที่เกี่ยวข้องระหว่างวันที่ 14 – 19 พฤศจิกายนนี้ ที่ศูนย์การประชุมแห่งชาติสิริกิติ์ กระทรวงแรงงาน โดยกรมพัฒนาฝีมือแรงงานได้ร่วมออกบูธจัดกิจกรรมนวดไทยและสปาเพื่อสุขภาพในงานดังกล่าว เพื่อรองรับสื่อมวลชนที่มาติดตามทำข่าวการประชุมเอเปค รวมทั้งคณะผู้แทนจากเขตเศรษฐกิจเข้าร่วมงานจำนวนหลายพันคน เพื่อนำเสนอฝีมือแรงงานไทยที่มีมาตรฐานให้ชาวต่างชาติได้รับรู้ถึงศาสตร์การนวดแผนไทยแบบโบราณเพื่อบำบัดผ่อนคลาย และการนวดไทยถือเป็นซอฟต์พาวเวอร์ที่เผยแพร่ศิลปวัฒนธรรมและประชาสัมพันธ์เอกลักษณ์ความเป็นไทยให้แก่ชาวต่างชาติ คาดหวังว่าจะสร้างความประทับใจ และสร้างความเข้าใจถึงภาพลักษณ์ที่ดีของการนวดแผนไทย อีกทั้งยังเป็นอีกหนึ่งช่องทางหนึ่งในการส่งเสริมสถานประกอบการนวดไทยในต่างประเทศให้มีรายได้เพิ่มขึ้นในอนาคต ซึ่งจากการลงพื้นที่ตรวจความเรียบร้อยการให้บริการนวด วันแรกนี้พบว่า มีสื่อมวลชนทั้งสื่อไทยและต่างประเทศให้ความสนใจเข้ามารับบริการนวดไทยและสปาเพื่อสุขภาพอย่างเนืองแน่น ซึ่งเป็นการให้บริการฟรีทั้งหมดสำหรับกิจกรรมนวดไทยและสปาเพื่อสุขภาพ จัดบริการอยู่ที่โซนรับรองสื่อมวลชน ศูนย์การประชุมแห่งชาติสิริกิติ์ กรุงเทพฯ จะให้บริการไปจนถึงวันที่ 19 พฤศจิกายนนี้ โดยกิจกรรมประกอบด้วยการสาธิต 3 กิจกรรม ได้แก่ การให้บริการนวดไทยและสปาเพื่อสุขภาพ (นวดคอบ่าไหล่ นวดตอกเส้น นวดสปาหินร้อน) การทำผลิตภัณฑ์จากสมุนไพรเพื่อใช้ในการนวดไทยและสปาเพื่อสุขภาพ และการทำเครื่องดื่มสมุนไพรเพื่อสุขภาพ ซึ่งในแต่ละวันจะมีพนักงานนวด 30 – 50 คน มาให้บริการวันละ 10 ชั่วโมง แบ่งเป็นกลุ่มแรก เวลา 09.00 – 14.00 น. และกลุ่มที่ 2 เวลา 14.00 -19.00 น.